钦定古今图书集成/历象汇编/岁功典/第045卷 > 《遵生八笺》 > 四月事宜
## 钦定古今图书集成/历象汇编/岁功典/第045卷 > 《遵生八笺》 > 四月事宜

《西京杂记》曰：“阳德用事，和气皆阳，为正阳之月。”又曰：
“阳虽用事，而阳不独存。”纯阳疑于无阴，亦谓之曰阴
月。《文选》称为“除月。”又曰：“首夏、维夏。”

是月也，盛德在火，天道西行，作事出行宜向西，吉。
是月每清晨吃葱头酒一二杯，令血炁通畅。
四月丁巳，宜祀灶。十六日天仓开，宜入山修道。
收书于未梅雨时，开阁厨晾燥，随即闭门，内放七里
香花或樟脑，不生蠹鱼。

收画未梅雨前，逐幅抹去蒸痕，日中晒晾令燥，紧卷
入匣，以厚纸糊匣口四围，梅后方开匣，须杉木桫木
为之，内不用纸糊并油漆，以辟霉炁，
辟蚊方用鲛鱼晒干，于室中烧之，可少解其横，是月
伐木不蛀。

《月令纂》曰：“是月于鱼池中纳一神守则鱼不走。养鲤
善飞，尤为紧要。”〈神守即今之团鱼也〉

又曰：“是月初四日、七日、八日、九日，取枸杞煎汤沐浴，
令人不老，肌肤光泽。”

《冯氏口谈》曰：“绒衣同花椒卷收，或芫花末掺之，则不
蛀。一用出矼蓝布包之，亦妙。风领煖耳，包藏瓮中，密
封瓮口，毛决不脱。”

《月录》曰：“洗葛衣，用梅叶揉碎洗之，经夏不脆。忌用木
盆则黑，以磁器洗之。”

《内景经》曰：“是月食莼菜、鲫鱼作羹，开胃。”

《灵宝经》曰：“是月八日，宜修启寿斋。”

是月初二、十六、十八、十九日，拔白生黑。

《云笈七签》曰：“木瓜善治转筋，病者不必服此，但口呼
‘木瓜’二字，其病即瘥。”

又曰：“是月望后，宜食桑椹酒，治风热之疾，亦可是月
采桑椹，取汁三斗，白蜜四两，酥油二两，生姜汁二两，
以罐先盛椹汁，重汤煮汁，到三升，方入蜜、酥、姜汁，再
加盐三钱，又煮如膏，磁器收贮。每服一小杯酒服，大
治百种风疾。”

《千金月令》曰：“四月节内，宜服煖，宜食羊肾粥。其法先
以兔丝子一两，研煮取汁，滤净和面切煮，将羊肾一具切条，葱炒作粥食之，补肾，疗眼暗赤肿。”

此月宜晚卧蚤起，感受天地之精炁，令人寿长。